ສປຊ ຈະຮ້ອງຂໍການຊ່ວຍເຫລືອໃຫ້ ຜູ້ປະສົບໄພນໍ້າຖ້ວມປາກິສຖານ ຕື່ມອີກ
ກຸ່ມທາລີບານໃນປາກິສຖານໄດ້ປະນາມການ ຊ່ອຍເຫຼືອຂອງນາໆຊາດແລະຮຽກຮ້ອງໃຫ້ ປາກິສຖານປະຕິເສດການຊ່ອຍເຫຼືອນັ້ນ.
ອົງການສະຫະປະຊາຊາດມີກຳນົດທີ່ຈະເລີ້ມທຳການ ຮ້ອງຂໍຄວາມຊ່ອຍເຫຼືອຄັ້ງໃໝ່ໃຫ້ແກ່ປາກິສຖານ ຂະນະ ທີ່ປະເທດດັ່ງກ່າວສືບຕໍ່ຮັບມືກັບໄພນໍ້າຖ້ວມທີ່ສ້າງຄວາມ ເສຍຫາຍຮ້າຍແຮງ ຄາດກັນວ່າ ສະຫະປະຊາຊາດຈະທໍາ ການປະກາດໃນວັນພຸດມື້ນີ້ ຮ້ອງຂໍຄວາມຊ່ອຍເຫຼືອຫຼາຍ ຮ້ອຍລ້ານໂດລາ ເພື່ອນຳໄປບັນເທົາທຸກພວກປະສົບໄພ ຈຳນວນຫຼາຍໆລ້ານຄົນ ມາຮອດປັດຈຸບັນນີ້ໄພນໍ້າຖ້ວມ ເຮັດໃຫ້ມີຜູ້ເສຍຊີວິດໄປແລ້ວຫຼາຍກວ່າ 1,600 ຄົນແລະ ມີຜົນກະທົບຕໍ່ປະຊາຊົນເກືອບ 14 ລ້ານຄົນ ໃນແຂວງ KHYBER-PAKHTUNKHWA ແຂວງ PUNJAB ແລະແຂວງ SINDH ຂອງປາກິສຖານ ກຸ່ມທາລີບານໃນປາກິສຖານໄດ້ປະນາມການຊ່ອຍເຫຼືອຂອງນາໆຊາດແລະຮຽກຮ້ອງ ໃຫ້ປາກິສຖານປະຕິເສດບໍ່ຍອມຮັບເອົາການຊ່ອຍເຫຼືອນັ້ນ ກຸ່ມຫົວຮຸນແຮງທາລີບານ ເວົ້າວ່າການຊ່ອຍເຫຼືອເຫຼົ່ານີ້ແມ່ນມີວັດຖຸປະສົງເພື່ອເຮັດໃຫ້ປາກິສຖານບອກໄດ້ໃຊ້ຟັງ ສະຫະລັດກ່າວໃນມື້ວັນອັງຄານວານນີ້ວ່າຕົນຈະໃຫ້ການຊ່ອຍເຫຼືອຕື່ມອີກ 20 ລ້ານ ໂດລາແກ່ປາກິສຖານ ຊຶ່ງຈະເຮັດໃຫ້ການຊ່ອຍເຫຼືອທັງໝົດເພີ້ມຂຶ້ນເປັນ 55 ລ້ານ ໂດລາ ເອກອັກຄະລັດຖະທູດປາກິສຖານປະຈຳສະຫະລັດກ່າວວ່າທ່ານຂໍສະແດງ ຄວາມຮູ້ບຸນຄຸນໃນການສະໜອງຕອບຂອງວໍຊິງຕັນຕໍ່ໄພນໍ້າຖ້ວມໃນຄັ້ງນີ້ ແຕ່ກໍກ່າວ ເນັ້ນວ່າ ປາກິສຖານຍັງຈະຕ້ອງການຊ່ອຍເຫຼືອທີ່ຈຳເປັນຕ່າງໆເພີ້ມຕື່ມອີກ ໃນ ໄລຍະຫຼາຍໆເດືອນຕໍ່ໜ້າ